SKRIFTLIG FORESPØRGSEL P-2469/01

af Michl Ebner (PPE-DE) til Kommissionen

(3. september 2001)

Om: Udbygning af Alemagna-forbindelsesvejen

Under henvisning til Kommissionens svar på forespørgsel E-0814/01(1) anmodes Kommissionen om følgende oplysninger:

- bekræfter Kommissionen principielt indholdet i sit svar?

- er der siden besvarelsen af ovennævnte forespørgsel sket fremskridt i forbindelse med undertegnelsen af transportprotokollen til Alpe-konventionen?

- agter Kommissionen, hvad jeg ikke håber, at koncentrere sig om andre projekter i Alpe-området, selv om der allerede i området findes prioriterede projekter som basistunnellen under Brenner-passet (punkt 1 af de 14 punkter i listen over transeuropæiske net), der hurtigst muligt bør gennemføres for at få greb om f.eks. den stigende transit ad Brenner-ruten?

(1) EFT C 318 E af 13.11.2001, s. 126.

Svar afgivet på Kommissionens vegne af Loyola de Palacio

(28. september 2001)

Kommissionen kan over for det ærede medlem kun bekræfte indholdet i sit svar på skriftlig forespørgsel E-814/01 fra Gian Gobbo(1), og specielt at vejforbindelsen Dorsale d'Alemagna indtil dato ikke er blevet optaget i det transeuropæiske transportnet.

Kommissionen skønner, at spørgsmålet om optagelse i det transeuropæiske net af den pågældende vejforbindelse rejser det mere generelle spørgsmål om, hvilken transportpolitik der skal føres i visse regioner som f.eks. Alpernes bjergmassiver, som både er trafikale flaskehalse og miljømæssigt følsomme områder. I betragtning af perspektiverne for udviklingen i vejtrafikken og de problemer, som gør sig gældende for alpedalene og disses indbyggere, og som visse alpelande, heriblandt Østrig, er specielt opmærksomme på, mener Kommissionen, at en ny trafikfordeling til fordel for jernbanerne har særlig høj prioritet i Alperegionen, i det mindste for så vidt angår transit- og langdistancetrafikken.

Derfor er der i den hvidbog om den fælles transportpolitik, som blev vedtaget af Kommissionen den 12. september 2001(2), ofret særlig opmærksomhed på de følsomme områder, bl.a. som led i politikken for brugsafgifter på og finansiering af infrastrukturer og politikken med hensyn til det transeuropæiske transportnet.

I juni 2001 anmodede stats- og regeringscheferne på Det Europæiske Råds møde i Göteborg fællesskabsinstitutionerne om at vedtage reviderede retningslinjer for udvikling af det transeuropæiske transportnet, hvor der skulle gives prioritet til jernbanerne, de indre vandveje, short sea shipping samt intermodal transport. Følgelig vil det nært forestående forslag til revision af disse retningslinjer i hovedsagen vedrøre disse transportformer.

Udviklingen af de vejnet, som ikke allerede er medtaget i de retningslinjer, som blev vedtaget af Europa-Parlamentet og Rådet i 1996, således som det er tilfældet med Dorsale Alemagna, må derfor ske på et nationalt grundlag samt i form af grænseoverskridende samarbejde mellem de berørte lande, eftersom det drejer sig om en infrastruktur, som ligger tæt op ad grænsen mellem Østrig og Italien.

For så vidt angår andre transportinfrastrukturprojekter i Alperegionen, er Kommissionen fortsat af den opfattelse, at den højest prioriterede opgave er snarest muligt at virkeliggøre og idriftsætte de to jernbaneakser, der allerede var anført i retningslinjerne fra 1996, nemlig Brenneraksen og Lyon Torinoaksen.

Endelig er Kommissionen, for så vidt angår transportprotokollen til Alpekonventionen, underrettet om, at det forslag til undertegnelse, den i begyndelsen af 2001 forelagde for Rådet, for øjeblikket er ved at blive gennemgået af dette med henblik på en mulig afslutning af proceduren under det indeværende belgiske formandskab.

(1) EFT C 318 E af 13.11.2001, s. 126.

(2) KOM(2001) 370 endelig udg.